EFF-LP’s met geweld uit Gordhan-debat verwyderPravin Gordhan. Foto: Jairus Mmutle/GCIS Parlementslede van die EFF is vanmiddag met geweld uit die parlement verwyder nadat hulle probeer het om die begrotingsrede van die minister van openbare ondernemings, Pravin Gordhan, te ontwrig. In ’n ongekende nuwe laagtepunt vir die parlement het die EFF-LP’s uit hul sitplekke opgestaan en ’n dreigende laer om Gordhan gevorm nadat hulle gesê het hy sal nie toegelaat word om sy begrotingsrede te lewer nie. Dit is die eerste keer dat so iets in die Suid-Afrikaanse parlement gebeur. Lede van die ANC, die DA en die ACDP het ook opgestaan om Gordhan teen enige moontlike geweld te beskerm. Die voorsittende beampte, Grace Boroto van die ANC, het die parlementêre beskermingsdienste ingeroep, wat die lede van die EFF hardhandig verwyder het. Gordhan het toe voortgegaan met sy begrotingstoespraak, en ook gesê dat hy nie deur die apartheidsregering geïntimideer kon word nie, so hy sal beslis nie deur die EFF geïntimideer word nie. Die DA-hoofsweep, John Steenhuisen, het gesê al die skuldige parlementslede moet aangekla en gestraf word. Hiermee het die ANC, die ACDP en die NFP akkoord gegaan. Boroto het gesê alle skuldige EFF-lede sal op die opname van die gebeure geïdentifiseer word en daar sal streng teen hulle opgetree word.